Vertrou Zimbabwiese vlugtelingeFoto: Pixabay.com Sedert die jaar 2000 het byna viermiljoen Zimbabwiërs uit hul eie land gevlug op soek na ekonomiese hoop en ’n beter toekoms. Hierdie viermiljoen vlugtelinge is byna een kwart van die totale bevolking wat geglo het dat die land nie meer bewoonbaar is nie en wat aan die kortste end van ’n ingrypende staatsbeleid getrek het. Die verhaal van Zimbabwe se ekonomiese ineenstorting is alombekend. Weens grondgrype, radikale ekonomiese transformasie en ’n omslagtige burokrasie het Zimbabwe se ekonomie vir alle praktiese doeleindes tot niet gegaan. Daar is geen groter waarskuwing teen hierdie drie hoofoorsake van ekonomiese stagnasie as die miljoene Zimbabwiërs wat juis weens dit gevlug het nie. Die handboek oor hoe om ’n land se ekonomie te vernietig, kan stap vir stap vertel word deur Zimbabwe se geskiedenis te volg. Dekades nadat die vlugtelinge heenkome in lande soos Suid-Afrika, Brittanje, Botswana en Australië gaan soek het, is ons eie regering besig om met die vuur wat Zimbabwe tot as verbrand het, te speel. Miljoene mense wat lewende getuies is van die effek van grondonteiening en radikale ekonomiese transformasie word eenvoudig nie deur ons regering geglo nie. Op die spesifieke onderwerp van grondonteiening sonder vergoeding poog die EFF ten minste om ons gerus te stel. Volgens die EFF se sekretaris-generaal, Godrich Gardee, kan grondonteiening in Suid-Afrika nie vergelyk word met die mislukte pogings in Zimbabwe nie, omdat grondonteiening in Suid-Afrika wettig en grondwetlik gaan plaasvind. Volgens Gardee gaan grondonteiening deur ’n proses en wetgewing ingestel word en dus hoef ons nie bekommerd te wees nie. Moet Gardee werklik daaraan herinner word dat net omdat iets wettig ingestel word, dit nie die onvermydelike nagevolge van die beleid vermy nie? Nazi-Duitsland se fascistiese en verwoestende beleide is ook regmatig deur wetgewing ingestel. Net soos met Nazi-Duitsland se beleide is Suid-Afrikaanse grondonteiening sonder vergoeding rampspoedig weens dit wat dit bereik en is die onbereikbare sukses daarvan nie onderworpe aan hoe dit geïmplementeer word nie. Die miljoene Zimbabwiërs wat in Suid-Afrika bly nadat hulle juis van radikale ekonomiese transformasie en grondonteiening gevlug het, getuig dat hierdie beleide inherent sleg is, ongeag of wetgewing dit voorskryf of nie. Om nie na die miljoene Zimbabwiërs in Suid-Afrika as voorbeeld te luister nie, sou wees soos vir die VSA en Brittanje om nie na die miljoene vlugtelinge van Nazi-Duitsland te geluister het nie, maar om eerder die fascistiese beleide wat vanaf gevlug word, met ywer aan te geneem het. Dit verag alle logika en helder denke dat sommige leiers, met die ondergang van Zimbabwe, ‘n nasie met geen geldeenheid, ‘n dalende ekonomie, daaglikse werksvernietiging en ’n niebestaande gesondheidsorgstelsel, kies om dieselfde weg tot vernietiging te neem as wat die diktatoriale Robert Mugabe met sy eens bloeiende nasie geneem het. Dit is selfs meer verbasend dat die miljoene mense wat vandag saam met ons leef, nie as oortuigende voorbeeld vir ons huidige politici dien nie. Die oortuigende voorbeelde en verhale van die euwels van grondonteiening en radikale ekonomiese transformasie behoort enige regdenkende te oortuig om die idees te laat vaar. Die bewyse is eenvoudig te groot en te veel om te ignoreer. Om dus teen hierdie bewyse steeds voort te gaan, spreek boekdele dat nie een van hierdie beleide vir opregte redes nagestreef word nie, maar eerder vir persoonlike magsvergryping. Vra maar net vir die vlugtelinge van Zimbabwe wat nie een van die 340 onteiende plase ontvang het nie.